ไทยพาณิชย์ขยับบุกที่ปรึกษาค่าต๋ง
ไทยพาณิชย์ปรับกลยุทธ์สินเชื่อรายใหญ่ หนีตัดราคา หันลุยที่ปรึกษาทางการเงิน เจรจาขาใหญ่ 24 รายการ กว่าแสนล้าน
8 ก.ย. 2554

ไทยพาณิชย์ปรับกลยุทธ์สินเชื่อรายใหญ่ หนีตัดราคา หันลุยที่ปรึกษาทางการเงิน เจรจาขาใหญ่ 24 รายการ กว่าแสนล้าน 
นายอาทิตย์ นันทวิทยา รองผู้จัดการใหญ่กลุ่มธุรกิจขนาดใหญ่ธนาคารไทยพาณิชย์ กล่าวว่า ธนาคารได้ปรับรูปแบบกลยุทธ์ของธุรกิจสินเชื่อขนาดใหญ่ โดยจะเน้นการเติบโตด้านบริการทางการเงินรูปแบบอื่นๆ มากกว่าสินเชื่อให้สอดคล้องกับการเปลี่ยนผ่านทางธุรกิจ 
ธนาคารมีการดึงผู้เชี่ยวชาญเฉพาะด้านในธุรกิจเข้าร่วมทีมเพิ่มขึ้นถึง 20 คน เป็น 40 คน และตั้งเป้าเพิ่มขึ้นเป็น 50 คน ในเร็วๆ นี้ นอกจากนี้ยังเร่งทำพันธมิตรทางธุรกิจกับธนาคารท้องถิ่นในต่างประเทศ เช่น เกาหลี ญี่ปุ่น อินโดนีเซีย เพื่อรองรับการเจรจาทางธุรกิจที่มีอยู่ในมือ 24 รายการ คิดเป็นมูลค่า 1 แสนล้านบาท
ทั้งนี้ ธุรกิจที่อยู่ระหว่างเจรจาแบ่งเป็นการเสนอขายหุ้นใหม่ 5 รายการ ธุรกรรมในตลาดทุน 3 รายการ กองทุนอสังหาริมทรัพย์ 2 รายการ การเข้าซื้อและควบรวมกิจการ 13 รายการ ซึ่งในจำนวนนี้เป็นการควบรวมกับบริษัทต่างชาติ 3 รายการ และบริการที่ปรึกษาทาง การเงินอีก 1 รายการ คาดว่าทั้งหมดนี้จะสร้างรายได้ค่าธรรมเนียมให้แก่ธนาคารไม่ต่ำกว่า 1,400 ล้านบาท 
นายโสภณ อัศวานุชิต ผู้ช่วยผู้จัดการใหญ่ธนาคารไทยพาณิชย์ กล่าวว่า รายได้ที่เพิ่มขึ้นของธุรกิจสินเชื่อขนาดใหญ่ในปีนี้จะมาจากรายได้ค่าธรรมเนียม 70% รายได้ดอกเบี้ย 30% การเข้าไปดูแลลูกค้าตั้งแต่ต้นจนจบกระบวนการ ทำให้ไม่ต้องตัดราคากับคู่แข่งรายอื่น